Fiskeridirektoratet
postmottak@fiskeridir.no

|  |  |  |
| --- | --- | --- |
| 22/18580Ålesund, 29.9.2023 |  |  |
|  |  |  |
|  |  |  |
|  |  |  |

**Forslag til endringer i regulering av fangst av snøkrabbe**

Sjømat Norge viser til høringsnotat fra Fiskeridirektoratet med forslag til regulering av fangst av snøkrabbe. Vi har følgende merknader til de ulike forslagene i høringsnotatet.

**Adgangsregulering**Fiskeridirektoratet argumenterer i høringsnotatet for at deltakelsen i snøkrabbefangsten bør lukkes. Fiskeridirektoratet legger vekt på at måten fangsten i dag gjennomføres på er uheldig på mange plan. Et olympisk fiske gir økt sikkerhetsrisiko og større risiko for brukskollisjoner på feltet. Dette kan medføre dårligere kvalitet på fangsten, kortere sesong for landindustrien og dårligere markedsvilkår. Det er heller ikke økonomisk grunnlag for å slippe alle som ønsker det inn i fangstingen. I tillegg vil et olympisk fiske i praksis være et hinder for leveranser av levende krabbe.

Behovet for å lukke deltakelsen i fangst etter snøkrabbe har vært debattert en tid. Sjømat Norge har advart mot at en låser opp en flåtestruktur i snøkrabbefangsten, som begrenser den videre anvendelsen av snøkrabbe, og som i all hovedsak skaper aktivitet for rederier og fiskere. Ved høsting av et nytt og verdifullt råstoff må det gis muligheter for ny næringsutvikling, utover konvensjonell ombordproduksjon.

Fangsting av snøkrabbe er fortsatt en umoden næring. Fram til nå har hovedtyngden av snøkrabbene blitt fangsten av større havgående båter med produksjon- og frysemuligheter om bord. I økende grad ser vi at det leveres levende krabber til fiskeindustrien i Finnmark. I 2021 og 2022 er det til sammen landet rundt 1100 tonn levende snøkrabbe. Sjømat Norge mener at snøkrabben, i likhet med kongekrabbe vil ha mulighet til å bli en ny, lønnsom og verdiskapende næring i Finnmark.

Sjømat Norge har forståelse for at det er behov for å se på framtidig deltakelse i snøkrabbefangsten, gitt at det er økende deltakelse og at kvoten tas i løpet av første kvartal. Måten fangsten foregår på gir et uheldig press på industrien i noen korte vintermåneder. Sjømat Norge mener derfor at, det under gitte forutsetninger er fornuftig at deltakelsen i snøkrabbefangsten begrenses.

Det må være en forutsetning at myndighetene i utformingen av forvaltningen av snøkrabbe vektlegger målsetningen som er nedfelt i havressursloven; "Formålet med lova er å sikre ei berekraftig og samfunnsøkonomisk lønsam forvaltning av dei viltlevande marine ressursane og det tilhøyrande genetiske materialet og å medverke til å sikre sysselsetjing og busetjing i kystsamfunna."

Sjømat Norge mener derfor det er positivt og fornuftig at Fiskeridirektoratet i høringsnotatet stiller spørsmål ved hvordan reguleringene bør utformes for å sikre det formålet som havressursloven setter. Dette forutsetter at fangsten tilbys til landindustrien på land, med de muligheter det gir for merverdi, aktivitet og sysselsetning.

Fiskeridirektoratet viser til at dette kan sikres ved at det åpnes for at en prosentandel av totalkvoten bør forbeholdes landindustrien, og at det utlyses særlige tillatelser for dette.

Dersom snøkrabbe, som et nytt råstoff skal gi muligheter for ny næringsutvikling mener Sjømat Norge at det må det settes krav om at deler av kvoten må føres i land, og tilbys til landindustrien. Med Deltakerlovens klare begrensninger for hvem som har rettigheter til å utnytte landets marine ressurser, gis landindustrien få muligheter til å påvirke næringsutviklingen.

Gjennom 20 år med mottak av kongekrabbe har fiskeindustrien i Finnmark allerede godt utbygget kapasitet, produksjons- og markedskunnskap om levende krabbe. Sjømat Norge vurderer dagens mottakskapasitet for levende krabber hos industrien i Finnmark til å være mellom 500 – 600 tonn pr uke. I prinsippet vil det derfor med noe mindre olympisk preg over fiskeriet være mottaks- og produksjonskapasitet til å ta hele kvoten for snøkrabbe til land. Hovedfangsten av snøkrabbe faller i tillegg utenom hovedsesongen for kongekrabbe, som er sensommer og høst. Tilgang på råstoff er avgjørende for både investeringer og etableringer i fiskeindustrien. I år 2000 var det registret 5 kjøpere av kongekrabbe i Råfisklagets distrikt. I dag er dette tallet økt til 26 kjøpere.

Produksjon på land må forventes å gi et større produktspekter fra råvaren. Det vil også i større grad sikre at restråstoffet får en fornuftig bruk. I dag blir alt restråstoff fra både snøkrabber og kongekrabber tatt hånd om av landindustrien. Restråstoffet fryses ned og går inn i videre produksjon av oljer, ingredienser og fôr. Marint restråstoff er i økende grad en etterspurt og verdifull vare. Produksjon av kokte krabbeklør har en offisiell omregningsfaktor på 1,61. For inneværende år har i overkant av 7 000 tonn av kvoten gått til produksjon av klør. Dette gir et samlet kvantum av restråstoff på 2 700 tonn. Produksjon på land vil øke graden av innovasjon og utvikling, og restråstoffet vil få en bedre anvendelse.

Befolkningsutviklingen i Finnmark er negativ. Skal man snu denne trenden, er det fiskeindustri som er det mest næringsliggende til å skape arbeidsplasser. Forutsetningen for at fiskeindustrien skal overleve og utvikle seg, er at det føres råstoff i land.

* Sjømat Norge støtter Fiskeridirektoratets forslag om at det åpnes for at en prosentandel av totalkvoten før forbeholdes landindustrien.
* Sjømat Norge mener at dette best ivaretas ved en egen avsetning av krabber som skal føres levende til land. Denne andelen bør settes til 50 prosent av totalkvoten.
* Det etableres en påmeldingsordning for å delta, der fartøy i god tid før fangststart får avklart sin deltakelse. Dette er en praksis som allerede gjennomføres i flere fiskerier. En eventuelt ufisket avsetning kan refordeles etter et gitt tidspunkt. Det må stilles krav til utrustning og egnethet for båter som skal levere krabber til land.

**Redskapsbegrensning**Sjømat Norge støtter forslaget fra Fiskeridirektoratet om en reduksjon i antall teiner pr fartøy til 6 000 teiner. Vi mener dette vil gi en bedre sortering av krabbene, og bedre ivaretakelse av kvalitet gjennom mindre volum i fangstene.

**Utvidelse av fredningsperioden**Sjømat Norge kan ikke støtte forslaget om at fredningsperioden utvides til også å gjelde perioden fra oktober til desember. Dette vil medføre at fangstsesongen begrenses til 6 måneder. For å sikre forsvarlig og lønnsom drift i landindustrien vil man være avhengig av at det også landes snøkrabbe på høsten. Vi er innforstått med at det kan være større innslag av bløtkrabber på høsten, men dette kan ivaretas med god sortering om bord i fartøyene.

Med hilsen
Sjømat Norge

Stine Akselsen Kristin Alnes